CELEX: 32022R0861
Language: et
Date: 2022-06-01 00:00:00
Title: Komisjoni rakendusmäärus (EL) 2022/861, 1. juuni 2022, millega kehtestatakse erakorralised eeskirjad seoses liikmesriikide esitatud teise taotlusega koolipuuvilja ja -köögivilja ning koolipiima jaoks liidu toetuse saamiseks ning tehakse erand rakendusmäärusest (EL) 2017/39 seoses liidu toetuse ümberjaotamisega ajavahemikuks 1. augustist 2022 kuni 31. juulini 2023

2.6.2022   
               
               
                  ET
               
               
                  Euroopa Liidu Teataja
               
               
                  L 151/42
               
            
         KOMISJONI RAKENDUSMÄÄRUS (EL) 2022/861,
         1. juuni 2022,
         millega kehtestatakse erakorralised eeskirjad seoses liikmesriikide esitatud teise taotlusega koolipuuvilja ja -köögivilja ning koolipiima jaoks liidu toetuse saamiseks ning tehakse erand rakendusmäärusest (EL) 2017/39 seoses liidu toetuse ümberjaotamisega ajavahemikuks 1. augustist 2022 kuni 31. juulini 2023
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 25 esimese lõigu punkti d,
         võttes arvesse nõukogu 16. detsembri 2013. aasta määrust (EL) nr 1370/2013, millega määratakse kindlaks põllumajandustoodete ühise turukorraldusega seotud teatavate toetuste kehtestamise meetmed, (2) eriti selle artikli 5 lõiget 5,
         ning arvestades järgmist:
         
                     (1)
                  
                  
                     24. veebruaril 2022 alanud Venemaa sõjaline agressioon Ukraina vastu on toonud kaasa massilise põgenikevoolu Ukrainast liitu. Põgenikud on enamasti naised ja lapsed. Mitmed liikmesriigid seisavad silmitsi enneolematute probleemidega, et integreerida Ukrainast ümberasustatud lapsed kiiresti oma haridussüsteemi.
                  
               
                     (2)
                  
                  
                     Liidu toetus, mida antakse haridusasutustes puu- ja köögiviljade ning piima ja piimatoodete jagamiseks (edaspidi „koolikava“), ja mis on sätestatud määruses (EL) nr 1308/2013, on suunatud lastele, kes käivad korrapäraselt liikmesriikide lasteaedades, eelkoolides või alg- või keskkoolides. Seepärast võivad koolikavas osaleda Ukrainast pärit ümberasustatud lapsed, kes on integreeritud liikmesriikide haridussüsteemi. Kuna kava raames toetatavate laste arv kas absoluutarvudes või protsendina elanikkonnast on suurenenud, võib Venemaa sissetungist Ukrainasse kõige enam mõjutatud liikmesriikidel tekkida raskusi, kui liidu toetuse raames neile makstavaid eraldisi ei suurendata.
                  
               
                     (3)
                  
                  
                     Vastavalt komisjoni rakendusmääruse (EL) 2017/39 (3) artikli 3 lõike 1 punktile a esitasid liikmesriigid komisjonile 31. jaanuariks 2022 oma taotlused koolipuuvilja ja -köögivilja ning koolipiima jaoks liidu toetuse saamiseks 2022/2023. õppeaastal, mis kestab 1. augustist 2022 kuni 31. juulini 2023. Komisjoni rakendusotsusega (EL) 2022/493 (4) on komisjon nende taotluste alusel, mis esitati enne Venemaa sissetungi Ukrainasse, määranud kindlaks liidu toetuste lõplikud eraldised liikmesriikide kaupa. Olemasolev teave selle kohta, mil määral mõned liikmesriigid on viimastel õppeaastatel liidu toetuse lõplikke eraldisi kasutanud, osutab ohule, et mõned liikmesriigid ei pruugi oma lõplikku eraldist täielikult ära kasutada.
                  
               
                     (4)
                  
                  
                     Võttes arvesse hiljuti tekkinud vajadusi ning liidu ja liikmesriikide solidaarsust Ukrainaga, on asjakohane kehtestada erakorralised eeskirjad, mis võimaldavad liikmesriikidel esitada 15. juuniks 2022 teise taotluse koolipuuvilja ja -köögivilja ning koolipiima jaoks liidu toetuse saamiseks ajavahemikul 1. augustist 2022 kuni 31. juulini 2023. See võimalus peaks olema seotud vajadusega toetada Ukrainast ümberasustatud lapsi, kes on sel ajavahemikul kantud liikmesriikide haridusasutustesse. Liikmesriikidel peaks olema võimalik kas väljendada oma soovi kasutada rakendusotsuse (EL) 2022/493 I lisas sätestatud liidu toetuse lõplikust eraldisest suuremat summat või märkida lõpliku eraldise summa, mida ei taotleta, kui ei soovita kasutada kõnealuse eraldise kogusummat. Esimene võimalus peaks piirduma liikmesriikidega, kes on tõendanud, et nende lõplik liidu toetus on asjakohaselt ära kasutatud, võttes aluseks rahaliste vahendite kasutamise 2018/2019. õppeaastal, mis oli viimane õppeaasta enne COVID-19 pandeemiat. Nende taotlused peaksid põhinema üksnes selliste Ukrainast ümberasustatud laste arvul, kes kuuluvad rakendusmääruse (EL) 2017/39 artikli 2 lõike 1 punkti f kohases liikmesriikide strateegias määratletud sihtrühma, ning seda põhjendatakse nõuetekohaselt kättesaadavate andmetega. Kui liikmesriik ei esita teist taotlust, loetakse tema lõplikud eraldised, mis on sätestatud rakendusotsuse (EL) 2022/493 I lisas, kinnitatuks.
                  
               
                     (5)
                  
                  
                     Rakendusmääruse (EL) 2017/39 artikli 7 lõikes 1 on sätestatud liidu toetuse ümberjaotamise eeskirjad. Komisjon määrab kindlaks lõpliku toetussumma, jaotades ümber taotlemata soovituslikud eraldised või nende taotlemata osad. On asjakohane teha nendest eeskirjadest erand, et võimaldada komisjonil võtta arvesse ka uusi taotlusi, mis on seotud Venemaa sissetungiga Ukrainasse, et määrata kindlaks liidu toetuse muudetud lõplik eraldis ajavahemikuks 1. augustist 2022 kuni 31. juulini 2023. Vastavalt määruse (EL) nr 1370/2013 artikli 5 lõike 5 teisele lõigule peab liidu toetuse mis tahes taotlemata lõplike eraldiste ümberjaotamine põhinema kuue- kuni kümneaastaste laste arvul liikmesriikides.
                  
               
                     (6)
                  
                  
                     Kuna koolipuuvilja ja -köögivilja ning koolipiima jaoks ajavahemikuks 1. augustist 2022 kuni 31. juulini 2023 antava liidu toetuse lõplike eraldiste kindlaksmääramine, võttes arvesse teist taotlust liidu toetuse saamiseks, peaks toimuma võimalikult kiiresti, et liikmesriigid saaksid koolikava rakendamiseks vajalikke ettevalmistavaid tegevusi õigel ajal kavandada ja ellu viia, peaks käesolev määrus jõustuma järgmisel päeval pärast selle avaldamist Euroopa Liidu Teatajas.
                  
               
                     (7)
                  
                  
                     Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Liikmesriigid võivad 15. juuniks 2022 seoses ajavahemikuga 1. augustist 2022 kuni 31. juulini 2023 esitada teise taotluse liidu toetuse saamiseks, märkides:
            
                        a)
                     
                     
                        oma soovi kasutada koolipuu- ja köögivilja ning koolipiima jaoks rakendusotsuse (EL) 2022/493 I lisas sätestatud liidu toetuse lõplikust eraldisest suuremat summat, ja taotletav maksimaalne lisasumma, kui täiendavad vahendid on olemas; või
                     
                  
                        b)
                     
                     
                        rakendusotsuse (EL) 2022/493 I lisas sätestatud koolipuuvilja ja -köögivilja ja/või koolipiima jaotamiseks ette nähtud liidu toetuse lõpliku eraldise summa, mida ei taotleta, kui ei soovita kasutada kõnealuse eraldise kogusummat.
                     
                  Liikmesriigid võivad taotleda liidu lisatoetust vastavalt esimese lõigu punktile a üksnes juhul, kui ajavahemikul 1. augustist 2018 kuni 31. juulini 2019 kestnud 2018/2019. õppeaastaks oli liidu toetuse lõpliku eraldise kasutamine 75 % või rohkem, võttes arvesse komisjonile saadetud kuludeklaratsioone kuni 31. detsembrini 2021 kantud kulude kohta vastavalt komisjoni rakendusmääruse (EL) nr 908/2014 (5) artiklile 10. Nende taotlus põhineb selliste Ukrainast ümberasustatud laste arvul, kes kõnealuse taotluse esitamise ajal kuuluvad rakendusmääruse (EL) 2017/39 artikli 2 lõike 1 punkti f kohases liikmesriikide strateegias määratletud sihtrühma, ning seda põhjendatakse nõuetekohaselt kättesaadavate andmetega.
            Kui liikmesriik ei esita liidu toetuse taotlust vastavalt esimesele lõigule, loetakse tema lõplikud eraldised, mis on sätestatud rakendusotsuse (EL) 2022/493 I lisas, kinnitatuks.
         
         
            Artikkel 2
            Erandina rakendusmääruse (EL) 2017/39 artikli 7 lõikest 1 võib komisjon 15. juuliks 2022 otsustada võtta arvesse ka käesoleva määruse artikli 1 kohaselt esitatud teist taotlust liidu toetuse saamiseks, et määrata kindlaks liidu toetuse lõplikud eraldised ajavahemikuks 1. augustist 2022 kuni 31. juulini 2023.
         
         
            Artikkel 3
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 1. juuni 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 347, 20.12.2013, lk 671.
         
            (2)  ELT L 346, 20.12.2013, lk 12.
         
            (3)  Komisjoni 3. novembri 2016. aasta rakendusmäärus (EL) 2017/39, milles sätestatakse Euroopa Parlamendi ja nõukogu määruse (EL) nr 1308/2013 kohaldamise eeskirjad seoses liidu toetusega, mida antakse haridusasutustes puu- ja köögivilja, banaanide ja piima tarnimiseks (ELT L 5, 10.1.2017, lk 1).
         
            (4)  Komisjoni 21. märtsi 2022. aasta rakendusotsus (EL) 2022/493, milles käsitletakse koolipuuvilja ja -köögivilja ning koolipiima kava raames ajavahemikul 1. augustist 2022 kuni 31. juulini 2023 liikmesriikidele antava liidu toetuse lõplikke eraldisi ning muudetakse rakendusotsust (EL) 2021/462 (ELT L 100, 28.3.2022, lk 55).
         
            (5)  Komisjoni 6. augusti 2014. aasta rakendusmäärus (EL) nr 908/2014, milles sätestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses makse- ja muude asutustega, finantsjuhtimisega, raamatupidamisarvestuse kontrollimise ja heakskiitmisega, kontrollieeskirjadega, tagatistega ja läbipaistvusega (ELT L 255, 28.8.2014, lk 59).